שאלה: לחיות את הרגע: שיש למי לפנות!! אני בת 17,רציתי לפנות אליכם בענין שמדאיג אותי. אני לא יודעת איך לחיות את הרגע. פשוט להנות מכל דבר. כל הזמן אני מחכה שמשהו יגמר, כדי שמשהו אחר יגיע כבר. נגיד, אני עדיו בלימודים באולפנא, ואני רוצה כבר לעשות שירות. ושאני יהיה בשירות אני יגיד שאני רוצה כבר להתחתן וכו. וזה לא טוב. אני מפספסת כל הזמן! לדוגמא, תמיד אומרים לי שהתיכון זה זמן שצריך לנצל אותו! ואני נגיד,כבר רוצה לסיים. גם בדברים קטנים, לחכות שיבוא חג מסיוים,ואני לא נהנת עד שמגיע החג. או הדבר שאני מחכה לו. אני רוצה לדעת להנות מהרגע. להנות מכל יום לימודים באולפנא,מכל חופש, מכל מבחן,מכל חג מכל חברה. ולרצות ולדעת שהרגע התקופה לא תיגמר לעולם. ככה אני ירצה לחיות. לדעת ל חיות את הרגע. אשמח לעזרה בענין. ושהפרטים שלי יישאר במערכת ולא יפורסמו. רבה!!
תשובה: אהלן נשמה יקרה! אני שומעת כמה הנושא מטריד אותך ובכל זאת אני רוצה לומר שזאת שאלה כל כך כל כך יפה! היא מגיעה מאנשים עמוקים מאד. וכבר אפשר להרגיש את זה עלייך. היום, בחיים הסוערים שלנו, שהכל זז במהירות, שהכל רץ, קשה מאד לעצור לרגע ובאמת לחיות את הרגע. אנחנו נמצאים בזמנים שבני אדם כל הזמן מחפשים את הדבר הגדול הבא. והגיוני מאד שבזמנים כאלה, בעולם שכזה, נרגיש גם ככה. נהיה עם הפנים לעתיד, ליום הבא, לדבר הבא. אני כותבת את זה כדי שנדע שהסביבה משפיעה מאד! שהקצב המהיר משפיע לנו על החיים. ומעבר לזה- אולי גם קיימת סיבה אישית- שלך. אני מתכוונת שיכול להיות שיש בך משהו שכל הזמן רוצה להתקדם, להמשיך הלאה, לעבור דף. אני לא יודעת את הסיבה. לא כתבת. את הסיבה האמיתית רק את יכולה למצוא בתוכך. ואולי כדאי לעצור שניה ולחשוב: האם יש סיבה שגורמת לך רצון להמשיך הלאה? יש סיבה לכך שאת כל הזמן רוצה את הדבר הבא? יש סיבה לכך שאת לא מסתפקת בכאן ועכשיו? יכול להיות שכשבנאדם רוצה לעבור מהר משהו, להתקדם, זה כי הוא לא מרגיש טוב במקום שהוא נמצא. לא טוב לו. ויכול להיות שאדם מחכה לדבר הבא כי משהו באופן כללי חסר לו, לכן הוא אף פעם לא שבע או לא מלא ממה שיש לו בידיים כרגע. ויכול להיות שזה נובע מאיזה רצון בתת מודע להישען על משהו טוב שיבוא בעתיד כי כרגע לא ממש טוב לו עם עצמו. זה שאדם לא שקט או לא רגוע על מה שהוא ועל החיים העכשוויים שלו, בלי קשר לחג הבא או לשנת שירות הבאה או משהו אחר בעתיד, זה דוחף אותו "לברוח" או "לחכות" למשהו עתידי. ואולי את פשוט בחורה זריזה שרוצה להספיק עוד ועוד וזאת הסיבה. צריך לזכור שזה כוח מאוד עוצמתי וטוב, רק צריך ללמוד גם לחוות את החיים או את העשייה שלך בלי קשר להספק. אז כדאי לבדוק ולחשוב מאיפה זה בא לך, מאיפה זה מגיע. יכול להיות שתהיה לך תשובה אחרת לגמרי מההצעות שכתבתי למעלה. העיקר שתבדקי, העיקר שתבררי. לחיות את הרגע זה הדבר הכי יפה שיש! לדעת להרגיש את המציאות באותם רגעים, זו חוויה מדהימה! גם כשהיא לא פשוטה, גם כשקשה! זה לא חייב להיות רק כשטוב. אז איך מצליחים בזה? קודם כל מבחינה אמונית- להבין שאיפה שאני נמצאת עכשיו, במקום הזה, בזמן הזה, עם האנשים האלה, זה מדויק לי ונכון לי. בדיוק שם אני צריכה להיות! דבר שני, כשאת כבר נמצאת במקום מסוים או באירוע או בזמן כלשהו ועולה לך ההרגשה המוכרת של  אני רוצה להיות כבר במקום אחר. לעצור, לנשום עמוק ולומר לעצמך שאת חווה את הכאן ועכשיו. מנסה לחוש כל מה שמתרחש, מסתכלת סביבך ונכנסת לריכוז של מה שקורה כאן! מתעלמת מהרצון להיות בעתיד. גם אם זה קצת קשה, תנסי. לאט לאט זה יהפוך להרגל ומיד אחר כך זה יהפוך לחלק ממך. ועוד נקודה- גם כשלא טוב, תנסי לא לברוח הלאה מהלא טוב הזה, תנסי להרגיש את ההתמודדות שבהווה, את ההרגשה שזה עושה לך. פתאום תרגישי את עצמך במלוא העוצמה, פתאום תקלטי מי את! תרגישי את הלב שלך! את תראי איך את מתמודדת עם המציאות ולא רצה קדימה ומתעלמת. זאת עבודה, נכון. אבל זאת המתנה הכי טובה ויפה שאת יכולה לבקש לעצמך. לדעת לחיות את הרגע. לדעת למצות כל הווה שאת נמצאת בו. את פתאום תרגישי חיות מאד גדולה. יש איזה סרט שראיתי כבר כמה פעמים, שעוסק בנושא. הבעיה היא שיש בו כמה קטעים לצערי לא כל כך צנועים, אם את רוצה מראש לא להיחשף לזה, מבינה אותך לגמרי. אבל אם בכל זאת תרצי לראות, תזכרי להיות בהיכון על השלט. קוראים לו "לתפוס את הרגע" ממליצה מאד! בטוחה בך מאד שתצליחי! ואם תרצי לדבר על זה אישי יותר או בפירוט, את מוזמנת לגמרי! אפרת. F_ei walla.com